Document ID: 32014R0214

UREDBA KOMISIJE (EU) št. 214/2014
z dne 25. februarja 2014
o spremembi prilog II, IV, XI, XII in XVIII k Direktivi 2007/46/ES Evropskega Parlamenta in Sveta o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (1), in zlasti člena 39(2) Direktive,
ob upoštevanju naslednjega:
(1)
Direktiva 2007/46/ES vzpostavlja usklajen okvir, ki vsebuje upravne predpise in splošne tehnične zahteve za vsa nova vozila. Zlasti navaja regulativne akte, ki določajo tehnične zahteve, ki jih morajo izpolnjevati vozila za podelitev ES-homologacije. Poleg tega je Direktiva 2007/46/ES uvedla obvezno homologacijo celotnega vozila za vozila za posebne namene v skladu s časovnim razporedom iz Priloge XIX k navedeni direktivi.
(2)
Uredba (ES) št. 661/2009 Evropskega parlamenta in Sveta (2) je uvedla nove varnostne elemente za vozila, razveljavila več direktiv in zagotovila, da jih nadomestijo ustrezni pravilniki Ekonomske komisije ZN za Evropo (UN/ECE).
(3)
Priloga XI k Direktivi 2007/46/ES vsebuje seznam regulativnih aktov za ES-homologacijo za vozila za posebne namene in posebne določbe za takšna vozila. Treba je prilagoditi Prilogo XI, da bo upoštevala spremembe, uvedene z Uredbo (ES) št. 661/2009. Velja datum začetka uporabe Uredbe (ES) št. 661/2009.
(4)
Da bi dosegli harmonizacijo tehničnih zahtev, ki veljajo za ES-homologacijo celotnega vozila za vozila za posebne namene, je treba spremeniti Prilogo II k Direktivi 2007/46/ES in določiti strožje zahteve za reševalna vozila in vozila, dostopna z invalidskim vozičkom. Da bi imela industrija dovolj časa za prilagoditev vozil, te strožje zahteve veljajo samo za nove tipe vozil.
(5)
Priloga XVIII k Direktivi 2007/46/ES je bila pomembna za registracijo vozil za posebne namene na podlagi nedodelanih vozil z nacionalno homologacijo. Ker bodo ES-homologacije zamenjale nacionalne homologacije v skladu z datumi iz Priloge XIX k Direktivi 2007/46/ES, je treba ob koncu prehodnega obdobja, predvidenega v Prilogi XIX k Direktivi 2007/46/ES, Prilogo XVIII črtati.
(6)
Del II Priloge IV k Direktivi 2007/46/ES navaja pravilnike UN/ECE, ki so priznani kot alternativa direktivam iz dela I Priloge IV. Ker je večina teh direktiv od 1. novembra 2014 razveljavljenih z Uredbo (ES) št. 661/2009 in sprejetjem novega pravilnika UN/ECE o varnosti pešcev, je treba posodobiti ustrezne vnose v delu II Priloge IV k Direktivi 2007/46/ES. Poleg tega je treba v Prilogi IV k tej direktivi popraviti več napak.
(7)
Priloga XII k Direktivi 2007/46/ES je bila na isti dan spremenjena z Uredbo Komisije (EU) št. 1229/2012 (3) in Uredbo Komisije (EU) št. 1230/2012 (4), kar lahko vodi do nejasnosti glede števila enot, dovoljenih za vozila s homologacijo male serije, saj je bila Uredba (EU) št. 1229/2012 pripravljena za objavo po Uredbi (EU) št. 1230/2012. Za odpravo te negotovosti je treba ponovno objaviti konsolidirano različico Priloge XII, kakor je bila spremenjena s tema pravnima dokumentoma.
(8)
Direktivo 2007/46/ES bi bilo zato treba ustrezno spremeniti.
(9)
Ukrepi, predvideni s to uredbo, so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
Direktiva 2007/46/ES se spremeni:
1.
priloge II, IV, XI in XII se spremenijo v skladu s Prilogo k tej uredbi;
2.
Priloga XVIII se črta.
Člen 2
Od 1. novembra 2014 nacionalni organi obravnavajo potrdila o skladnosti za vozila kot neveljavna za namen člena 26(1), razen če so bile zadevne homologacije posodobljene v skladu z zahtevami iz Priloge XI k Direktivi 2007/46/ES, kakor je bila spremenjena s to uredbo.
Dodatne zahteve glede prostora za bolnike v reševalnih vozilih iz Dodatka 1 Priloge XI k Direktivi 2007/46/ES ter dodatne zahteve za preskušanje sistema za pritrditev invalidskega vozička in zadrževalnega sistema za uporabnika invalidskega vozička za vozila, dostopna z invalidskim vozičkom, iz Dodatka 3 Priloge XI k Direktivi 2007/46/ES se uporabljajo od 1. novembra 2014 samo za nove tipe vozil.
Člen 3
Ta uredba začne veljati 20. dan po objavi v Uradnem listu Evropske unije.
Člen 1(2), člen 2 ter točka 1(a) in točka 2(b)(i) Priloge se uporabljajo od 1. novembra 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2014

Labels: 7
8
0